Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 08.10.2021

**Αρ. Πρωτ.:** 1248

ΠΡΟΣ: κ. Χ. Σταϊκούρα, Υπουργό Οικονομικών

**κ. Κ. Σκρέκα, Υπουργό Περιβάλλοντος και Ενέργειας  
κ. Θ. Σκυλακάκη, Αναπλ. Υπουργό Οικονομικών**

**ΚΟΙΝ: «Πίνακας Αποδεκτών»**

ΘΕΜΑ: «Ζητείται ειδική μέριμνα για τα άτομα με αναπηρία, χρόνιες παθήσεις και τις οικογένειές τους στα νέα μέτρα στήριξης νοικοκυριών για τις ενεργειακές ανατιμήσεις**»**

**Κύριοι Υπουργοί,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Η Ε.Σ.Α.μεΑ. με το παρόν, στο πλαίσιο ανακοίνωσης νέων μέτρων στήριξης νοικοκυριών για τις ενεργειακές ανατιμήσεις, διεκδικεί να υπάρξει ειδική μέριμνα για την προστασία των ατόμων με αναπηρία, χρόνιες παθήσεις και τις οικογένειές τους, χωρίς υπολογισμό του εξωιδρυματικού επιδόματος και πάσης φύσεως προνοιακών επιδομάτων, στο εισόδημά τους. Μπροστά στην κλιματική αλλαγή, αλλά και μετά από χρόνια, τόσο λιτότητας, όσο και μη ένταξης των ατόμων με αναπηρία και χρόνιες παθήσεις στην κοινωνική ζωή του τόπου σε ίση βάση με τον γενικό πληθυσμό, είναι υποχρέωση της Πολιτείας να ενσκήψει να τους απαλλάξει από ένα ακόμη δυσβάσταχτο βάρος, που θα φέρει την αναπηρική οικογένεια στα όρια της επιβίωσης.

Είναι γεγονός ότι τα άτομα με αναπηρία, χρόνιες παθήσεις και οι οικογένειές τους, λόγω της μακρόχρονης οικονομικής κρίσης που βιώσαμε και εν συνεχεία της κρίσης της πανδημίας, έχουν κυριολεκτικά φτωχοποιηθεί, χωρίς μάλιστα μέσα στην πανδημία να τύχουν οποιασδήποτε στοχευμένης σε αυτά οικονομικής ενίσχυσης από την κυβέρνηση, με αποτέλεσμα να δυσκολεύονται να ανταπεξέλθουν ακόμα και στις καθημερινές ανάγκες διαβίωσής τους.

Ως εκ τούτου ζητάμε, στα νέα μέτρα στήριξης νοικοκυριών για τις ενεργειακές ανατιμήσεις που θα ανακοινωθούν, να υπάρξει ειδική μέριμνα για τα άτομα με αναπηρία, χρόνιες παθήσεις και τις οικογένειές τους, καθώς και να μην προσμετρώνται στο εισόδημά τους, το εξωιδρυματικό επίδομα και τα πάσης φύσεως προνοιακά επιδόματα, ανεξάρτητα αν τα λαμβάνουν από τον ΟΠΕΚΑ ή τον ΕΦΚΑ, όπως άλλωστε είναι θεσμοθετημένο και με το άρθρο 81 του ν.4611/2019. Έχουμε επανειλημμένα τονίσει ότι τόσο το εξωιδρυματικό επίδομα, όσο και τα πάσης φύσεως προνοιακά επιδόματα, δίδονται για την κάλυψη των αυξημένων αναγκών που δημιουργεί η ίδια η αναπηρία και δεν αποτελούν εισόδημα.

Επισημαίνουμε ότι υπάρχουν άτομα με βαριές αναπηρίες και χρόνιες παθήσεις των οποίων η υγεία τους εξαρτάται από τη συνεχή χρήση ηλεκτρικών συσκευών (θερμαντικών ή ψυκτικών) για τη διατήρηση της θερμοκρασίας σε ορισμένα επίπεδα. Ιδιαίτερες δε είναι οι απαιτήσεις εκείνων των ατόμων με αναπηρίες και χρόνιες παθήσεις που η διατήρηση στη ζωή απαιτεί την πολύωρη χρήση ενεργοβόρων συσκευών (π.χ. μηχάνημα νυχτερινής κάθαρσης νεφρών, μηχάνημα υποκατάστασης της αναπνευστικής λειτουργίας κ.λπ.). Για αυτές ειδικά τις κατηγορίες θα πρέπει να ληφθεί ιδιαίτερη μέριμνα.

**Κύριοι Υπουργοί,**

Πιστεύοντας πως θα εξετάσετε το εν λόγω αίτημα και θα ανταποκριθείτε θετικά, σας ευχαριστούμε εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Γραφείο Υπουργού Επικρατείας, κ. Γ. Γεραπετρίτη
* Γραφείο Υφυπουργού παρά τω Πρωθυπουργώ, κ. Άκη Σκέρτσου
* Μέλη Ελληνικού Κοινοβουλίου
* Οργανώσεις Μέλη της ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |